OpenLLM-France/wikimedia huggingface dataset:
# Mestr Pierrès, pe den guiziec ar bourg/Taulen ar Muzuriou leal

| ◄ Lezen eus ar 4 a vis Gouere 1837 | Taulen ar Muzuriou leal | Taulen a gomparêson demeus ar Moneiziou ► |
| HANOYOU SYSTEMATIQ. | TALVOUDEGUEZ. |
| Muzuriou a hirder. | |
| Myriamètr. | Dec mil mètr. |
| Kilomètr. | Mil mètr. |
| Hectomètr. | Cant mètr. |
| Decamètr. | Dec mètr |
| METR. | Unite fondamental ar poeziou ha muzuriou dec-milionvet loden eus a gart ar bed. |
| Decimètr. | Decvet eur ar mètr. |
| Çantimètr. | Cantvet eur ar mètr. |
| Millimètr. | Milvet eur ar mètr. |
| Muzuriou an douarou. | |
| Hectar. | Cant ar pe dec mil mètr carre. |
| AR. | Cant mètr carre, carre deus a zec mètr a goste. |
| Çantiar. | Cantvet deus an ar, pe mètr carre. |
| Muzuriou a gontenanç evit an trou berus hac ar materiou sec’h. | |
| Kilolitr. | Mil litr. |
| Hectolitr. | Cant litr. |
| Decalitr. | Dec litr. |
| Litr. | Decimètr cub. |
| Decilitr. | Decvet eus al litr. |
| HANOYOU SYSTEMATIQ. | TALVOUDEGUEZ. |
| Muzuriou a solidite. | |
| Decastèr. | Dec stèr. |
| Stèr. | Mètr cub. |
| Decistèr. | Decvet a stèr. |
| Poez. | |
| ... | Mil kilogram, poez ar mètr cub dour hac an donel a vôr. |
| .... | Cant kilogram, qintal metric. |
| Kilogram | Mil gram, poez er goullo deus a un decimètr cub dour distillet en temperadur 4 degre çantigrad. |
| Hectogram. | Cant gram. |
| Decagram. | Dec gram. |
| Gram. | Poez a ur çantimètr cub a zour da 4 degre çantigrad. |
| Decigram. | Decvet eus ar gram. |
| Çantigram. | Canvet eus ar gram. |
| Milligram. | Milvet eus ar gram. |
| Moneiz. | |
| Franc. | Pemp gram arc’hant d'an titr eus a nao-decvet eus a fin. |
| Decim. | Decvet eus ar franc. |
| Çantim. | Canvet eus ar franc. |
E conformite da zisposition lezen an 18 Germinal bloa III, pehini a goncern ar poeziou hac ar muzuriou a gapacite, pepini eus ar muzuriou decimal demeus an daou seurt-se, en deveus e zoubl hac e anter.
* ↑ An etalon prototyp e platin, deposet en archivou ar 4 Messidor bloa VII, deus a hirdet ingal ar mètr pa ma e temperadur zero.
* ↑ An etalon prototyp e platin, deposet en archivou ar 4 Messidor bloa VII, a ro, er goulonter, ar poez leal eus ar c’hilogram.
# Meuleudi da Zoue

Ac’halen e velann ar mor o rodella
O ruilla oc’h ann aod gant krosmol he wagou
A vern ’vel menesiou,
Aziouzin e klevann eun eostik o kana ;
Euz eur vojen gelvez e sav he vouez dudiuz
Laouen ha truhezuz. Mor braz, labouz bihan, livirit d’in da biou
E kanit enn ho iez kemend a veuleudiou ?
Da Zoue ann envou, Hor mestr hag hon Aotrou.
Ha te, geotennik c’hlaz, te, diskaret ama,
Emzivadezik keaz, etre fraill ar garrek,
Eul loumik glizen c’houek
Hag ann nebeudik douar a ra d’id-te beva,
Perak e soubl da benn, perak e sao goude ?
Evit meuli Doue
A zigas d’am floura, alan domm ann ezen.
’Vel ar mor, ann eostik, evel ar ieoten ;
Kanomp, soublomp hor penn,
Meulomp Doue hep ken.
Ni zo he vugale a vag gant largentez ;
Ar penn-ed evid omp a skrij war he gorzen,
Evid omp ar vezen
A astenn he skourrou da rei skeud ha frouez ;
Evid om-ni ann heol a sklerijen ar bed Ha pa ’z a da guzet, Ker stank ha treaz enn aod, e bolz ann env laouen E trid ann oll stered ; evel kant goulaouen
E strinkont sklerijen
Hed ann denvalijen.
Nag a draou, va Doue, hoc’h euz evid omp krouet
Er mor ha war ann douar hag enn ho paradoz
A zo ouz hor gortoz !
Dioc’h ar bed-man c’houero, distagomp hor spered ;
Evel ann alc’houeder, displegomp hon eskel,
Nijomp war ann avel ;
Dreist ann heol, ar stered, savomp hor c’halonou
Pedomp Doue, he vamm hag he eledigou
Da drei hon holl boaniou
Enn eur mor a zudiou !
# Mestres ar c’habitenn

| ◄ Ar Geldon braz | Mestres ar c’habitenn | Ar vestrès gaouiad ► |
Ma mammic paour, lâret c’hui d’in — oh ! ié. Pe me zimeo, pe na rin. — oh ! ié
 Pe me zime, pe me na ran,
Cabitenn iaouanc a gavan.
 Cabitenn iaouanc a gavan,
Ha pemp cant scoet da zont ganthan.
 — Zunet he arc’hant digant-han,
Ha goude c’hui raï goab out-han.
— M’am be arc’hant ar c’habitenn, M’hen eureujo, a dra certenn.
 Eur vantel vad ’zo war he chouc !
— Mantel eul laer diouz ar groug ;
 He dad ’zo bourrew en Kerhès,
He vamm ’zo eur ragacherès ;
 He vamm ’zo eur ragacherès,
Marc’hadourès pour ha panès !
Marthe Thoraval.
# Petra zou enta a nehué

| ◄ Doué en dès cleuet hur peden | Petra zou enta a nehué | M’hou salud, croaidur douç ► |
* Petra zou enta a nehué,
* Ha perac é can on Ælé ?
* Perac ehué, ô bugulion,
* É laret-hui guet en dasson :
* Gloria in excelsis Deo.
* Ur voéh caër ha mélodius
* E lar é ma gannet Jesus ;
* Raccé guet joé ha trugairé,
* Cannamb ehué guet en Ælé :
* Gloria, etc.
* Jesus dré é hannedigueah
* En dès dégasset d’emb er peah ;
* Raccé enta, christenion,
* Cannamb gredus guet en dasson :
* Gloria, etc.
* Clasquamb guet er brassan sourci
* Mèn é ma gannet er Messi ;
* Nezé guet joé ha trugairé,
* Ni e larou guet en Ælé :
* Gloria, etc.
* Ridamb de huélét er Messi,
* Gannet peur én ur marchaussi ;
* Inou, joéius hag a galon,
* Ni e larou guet en dasson :
* Gloria, etc.
* Jesus e guemér hun natur,
* Eid omh e za de vout croaidur ;
* Cannamb enta guet caranté ;
* Cannamb gredus guet en Ælé :
* Gloria, etc.
* Eit salvedigueah hun inean
* É ma dischennet ag en nean ;
* Cannamb enta, christenion,
* Cannamb gredus guet en dasson :
* Gloria, etc.
* Deit-é d’hun tennein a visér
* Hag a liameu Lucifér ;
* Raccé guet joé ha trugairé
* Ni e gannou guet en Ælé :
* Gloria, etc.
* Jesus, ér vrassan peuranté,
* E zisco d’emb é garanté ;
* Cannamb enta, christenion,
* Cannamb joéius guet en dasson :
* Gloria, etc.
* Ér stad-cé pe huélamb hun Doué,
* Câramb èl d’hou er beuranté ;
* Cannamb attàu guet joé ha grèd,
* Cannamb ehué guet en Ælèd,
* Gloria, etc.
* Câramb Jesus, Salvér er bed,
* Ha disprisamb en treu crouéet ;
* Raccé perpet ar er memb ton,
* Ni e larou guet en dasson :
* Gloria, etc.
* Câramb enta Jesus hemb quin,
* Hum ramb dehou eit birhuiquin ;
* Raccé guet joé ha trugairé,
* Revou mêlet guet en Ælé.
* Gloria, etc.
* O men Doué, revehet mêlet
* Dré guement tra zou ol ér bed !
* Raccé enta é peb canton
* Revou cannet guet en dasson :
* Gloria, etc.
* Cannamb ol guet hur boéhieu,
* Sonnamb guet hun instrumanteu ;
* Cannamb gredus guet en Ælé,
* Laramb épad ol hur huhé :
* Gloria, etc.
* M. Le Mouel.
# Peurkeh plah

| ◄ Brahad mein en diaul | Peurkeh plah | Diaul er Hroésti ► |
Er maré aral, me léné en ur gazeten vras penaus un davarnouréz ag er gér a Roaon en doé tapet prizon aveit bout aliet ha gourhemennet d’hé mitizion gobér fal, mar ne venné ket dehé kol ou léh.
Peré e oé er mitizion-sé ? Allas ! eit en darn muian merhed a ziarvéz, merhed hur bro. Unan anehé e oé ag er hosté ag er Morbihan, ag ur barréz tost de Laoulan. Hé zud, gounidizion, él ma oé ér gohan a ejh a vugalé, en doé hi kaset é kours de hoprat, de drizek vlé ; meit él léh hi lakat ar er mézeu tost dehé, er péh e oé er guellan ha memb ou devér, é ma kaset d’ur gér vras : Pondi pe en Oriant.
De bemzek vlé, p’hé des disket un tammig galleg ha deit de vout « dégourdi », el mé laré hé zad, hi arauk de Roaon ha digoéhet just erhoalh én ti miliget-sé. Inou er vestréz dirol men, en doé gourhemennet dehi gobér stad ag en dud, ivet geté er muian guellan, gobér hoari gaér ha buhé fal…
Chetu penaus hiniù en de, de nandek vlé, n’en dé mui meit ur vambochérez vras hag ur fal verh, de laret é, é ma koéhet én devéhan pazen ag en dud. Hi zud e lar hoah : « Marivonnig e zou plaset mat, en un ti adrés, get en intron vras ». Tud innosant ha kablus dreist peb tra. Ne vehé ket bet guel dehé é has dohtu de greiz len en Dordu, eit bout hi lausket monet, ken abret, d’hum gol d’er hérieu bras ? Geou, ha divlamoh e vehent hoah.
Peurkeh Bretonnézed sot !…
Chakouz.
# Pevar Aviel

Ginivelez Hor Zalver Jesus-Christ, he vugaleach hag he yaouankiz.
Jesus-Christ a ia da brezeg an Aviel
Azaleg prezegennou Iann Vadezour, en discar-amzer, beteg ar c’henta gouel Pask en nevez amzer.
# Petra d’ober ?

| ◄ Mili | Petra d’ober ? | Ar goulmig dilezet ► |
war don : merc’hed lokenole
* Yan-Dreuz dimeus an ti-all a lar d’in aliez :
* — « Ne ra ket eveldon-me, keun az pefe, potr kez !
* » Mar chomez da varc’hata ha da glask digare,
* » Da dro a dremeno prim, teulet vi a goste…
* » Eun amzer zo da bep tra : en miz eost ’man eosti,
* » Ha p ’eman an den en oad eo d’ezan dimezi !
* » Rak bezan koz potr yaouank, ze n’eo ket eur vicher,
* » N’ho peus na ti, na repu, na den d’ho tigemer… »
* — Arsa, Yan-Dreuz ma mignon, n’am eus laret biskoaz,
* E chomchen koz-potr yaouank, amzer gaer am eus c’hoaz !
* Ne c’houlfes ket evelkent, nan gwelet birviken
* Ac’hanon o timezi d’ar c’hentan kouilhouren ;
* Red mad a vo d’it neuze gortoz eur pennadig,
* Ken am o kavet unan herve ma c’halonig…
* Hogen an diesan tra, evidon-me bepred,
* Eo kavout eur plac’h hepken en touez an holl verc’hed !
* Ha n’eo ket en gwirione, ezet d’in dimezi
* Pegwir kaer am eus, siouaz ! n’hallan kavet hini !
* N’am eus kavet nemed diou, an diou-ze, marteze…
* Mes c’hoarzin a ri da vad o klevet ma doare :
* Da garante ar c’hentan me a oa dizeblant,
* Ma c’halon a oa d’an eil, d’an eil p’he dije c’hoant.
* Allaz toue, pa gomzen d’an eil a yaouankiz,
* Hi a vouskane dustu zon ar c’hrampouez gwiniz…
* Pa laren : —D’it ma c’halon… Ar plac’h a vousc’hoarze,
* Hag a lare d’in kerkent : — Kaer an amzer hirie !
* Red eo d’it anzav eta n’eo ket brao dimezi,
* Allo, lavar ya pe nan ha ro d’in eun ali…
* — « Rei d’it eun ali bennak, diez eo kement-se,
* » Neb a c’houlen aliou a zent nebeut oute ;
* » Koulskoude, war ma menno, gwellan ma teus d’ober
* » Eo zevel eur zonig koant da dremen da amzer…
* » Er zonig te a gonto d’an holl da drubuilhou,
* » Unan bennak, marteze, a glevo da glemmou ;
* » Unan bennak a glevo, a gemero true,
* « A zigoro he c’halon d’ez hini goude-ze…
* » Setu an amzer-neve, ar bleuniou o sevel,
* » Er brouskoat hag en draouien e kân an durzunel ;
* » Zav ive ganti da vouez, ma welfomp hepdale
* » Ho kalonou unanet er memeuz karante…
* » Hag evelse e kani levenez de ha noz,
* » Ar yaouankiz a dremen, ne chom ket da c’hortoz ! »
# Petra eo ar vro

| ◄ D’am mipien | Petra eo ar vro | D’ar barz ► |
* Al leac’h m’omp deuet er bed, ann ti soul, ar c’hastel,
* Ann hent el leac’h m’hon euz c’hoariet p’ed-omp bugel
* Ar c’hoat hag ar foennok, ar menez, ann draonienn,
* Ann tour a zao ken huel a-zindan ar goabrenn,
* An daol euz ann ti-skol ha kador ann Iliz,
* Hor iez, hor giziou, kement re zo kenvroiz,
* Ar goad c’houek a ro buez ha nerz d’hor c’halounou,
* Goad ann hevelep tud, ha feiz koz hon tadou.
* Abalamour da ze ni gar kement hor bro !
* Kement ! ma iafemp holl evit-hi d’ar maro.
* Abalamour da ze ni fell hor be kaloun
* Da vale d’ann emgann, pa vo red, hag heb aoun.
* Dalc’her penn d’ar Zaozoun evel d’ar Brussianed,
* N’eo nemed eur c’hoariel, evid-omp, tud kaled ;
* Med ar re-ma n’int ket ann enebour brasa ;
* Eunn enebour gwasoc’h a dleomp da ganna,
* Eunn enebour fallakr, krisoc’h eged eur bleiz,
* Enn hor bro diskennet, hag a vev enn hor c’hreiz,
* Eunn trubard hag a sko dre guz hag adre-kein :
* Ar Framasoun-Iuzeo, ann den a galoun vrein !
* Dalc’homp hiviziken digor hon daoulagad,
* Savomp ann dourn d’hon tro : bazad evit bazad !
* Na lezomp ket da skuill e-touez hor bugale
* Ar skridou milliget, ken louz ha m’int dizoue ;
* Skridou Satan a dle beza taolet enn tan,
* Rag ar fall er galoun a c’hall grisienna buan.
* Hogen ezomm hon euz, muioc’h eget biskoaz,
* Da zalc’her start d’hor feiz, rag heb ar feiz, siouaz !
* N’ez euz ket a lealded na karantez ar vro,
* Kag eur bobl heb kredenn a zo tost d’he varo.
* Hon enebour her goar ; setu perag e klask
* Mouga feiz hon tud koz, vit berraat hon nask.
* N’en em lezomp pelloc’h da veza ken touellet
* Gand ho frezegennou trubard ha milliget ;
* Goad ann tad a red c’hoaz e gwazied ar bugel,
* Gant ma chomo iac’huz, n’eo ket tost da vervel ;
* He feiz ivez zo krenv, ha gouzout rai, d’he dro,
* Evel gwech’all he dad, difennn nerzuz he vro.
# Peuzdiskar

| ◄ Va Zi | Peuzdiskar | Tantad Sant Yann ► |
Da Fanch Cotten.
* Eun nozvez ’tal va fignon,
* D’in e laras, o mignon :
* « Eus an tiegeziou koz
* « Ne gavomp ken er Porz Kloz
* « Gwel da-unan nemet tri…
* « Aman ’ren diavezidi ! »
* Keit-se ’c’houeze an avel
* Diwar torgenn Sant-Mikêl
* Hag e kleved o voudal
* An deliou en oabl tenval.
* Hunvreal ’raen ’hed an noz
* En istor hon penn-kêr koz,
* En izili dek rummad
* A vagas ’n eun doare mat.
* Didrouzik ez ejont kuit :
* Diouto n’eus na keal na skrid…
* E-keit-se ’c’houez an avel
* Diwar torgenn Sant-Mikêl
* Hag e klever o voudal
* An deliou en oabl tenval.
* Mignon, trist ’vefes d’az tro,
* Ma welfes ’raog da varo
* Da vibien o tilezel
* An ti ’luskas o c’havell,
* O tiskouez d’it distervez
* Kaera mennad da vuhez !
* C’houeza ’ra choaz an avel
* Diwar torgenn Sant-Mikêl…
* ’Lïes ’klever o voudal
* An deliou en oabl tenval.
Mae 1921.
# Petra ranquer da gridi evit sacramant an auter

| ◄ Un oræson devot goude ar gonfession | Petra ranquer da gridi evit sacramant an auter | Avis var ar preparation da gommunia ► |
Pere a renquer da gridi evit ar sacramant adorabl eus an auter. Var an ear : Mar guirit ober oræson.
| CRedi a renquit fermamant Penaus ema er sacramant Guir gorf Jesus hac he ene, He c’hoad hac be zivinite. Diaguent mâ vez consacret Er sacrifiç, pa vez offret, An hostif ne de sur quen tra Nemet a viniz great bara. Mæs evel ma vez prononcet Ar c’homsou sacr instituet, Ar bara a chenj neuse souden En corf Jesus, Doue ba Den. Dre’l liou, dre’r vlas e seblanto | E ve bara an hostif ato ; Mæs ne chom mui eno netra Nemet ar speçQu a vara. Corf Jesus ne vez quet rannet Na quen nebeut vez brusunet, Evit ar belec da ranna An hostif pe d’he brusuna. Hoguen peb tam, peb brusunen, Tout antier ato her c’hompren : He gorf so gant ar c’hoad divin En peb speç a vara hac a vîn. Ha mar en receo ar belec |
| Dindan an daou speç pa celebr, Nep en receo dindan unan A receo quement eveldan. He c’hoad so en he gorf bepret; Ha mar seblante ne ve quet Quement-se so evit disquez Her squillas en fin he vuez. Chetu petra so necesser Eus ar sacramant an auter Da gridi ferm heb mar ebet Evit gallout beza salvet. Ha mar beac’h en pec’het marvel, Na d’it jamæs d’an daul santel, Hep mont da gaout an absolven Er sacramant a binijen Rac mar d’it d’ar gommunion | Gant ur goall disposition, E tebrot ho parnediguez O trahissa Jesus ivez. Me gred an traou-mâ, va Salver, Evit sacramant an auter, A oue gueneoc’h instituet Nôz quent ma oac’h crucifier. Na bermetit quet, va Jesus, E ven jamæs quer maleürus Ous ar myster-se da dostaat, Evel Iudas, en ur goall stad. Quent se grit ma tostaïn ato, Evel pa vez en heur ar maro, Ouzoc’h dre ar gommunion Gant ur guir devotion. Amen. |
# Petra zo henoas a neve

Oberennoù damheñvel pe handelvoù all zo ivez, gwelout Kanomp Nouel da Vab Doue.
| ◄ Speret zakr ha divin | Petra zo henoas a neve | O pebes burzud a welan e Bethleem ► |
1. Petra zo henoas a neve Pa zo leiz a dud war vale ? Perak ec’h a, a vandenou, Ar bobl en noz d’an Ilijou ?
Kanomp Nonël da Vab Doue, Ganet er c’hraou dre garante ; Da Jezus ha d’e Vam zantel, Kanomp mil gwej Nouël ! Nouël !
2. Perak e son da hanter-noz Kleier an tour e peb paros, Perak e lavar peb belek Teir oferen d’an Nedelek ?
3. Pelec’h oc’h-hu, Patriarchet, Zent a wejal ha Profetet ? E oac’h pelzo o hirvoudi, Poent eo d’ac’h enem frealzi !
4. Gloar da Zoue, tadou zantel, Kanet genimp Nouël ! Nouël ! Ganet eo henoas ar Messi, Gant eur Werc’hes hanvet Mari.
5. Mari a zo e gwirione Gwerc’hes ha Mam da Vab Doue, Mam d’ar Zalver oe prometet D’hon tad Adam ha d’e bried.
6. Eun èl euz an Env, an noz-se, D’ar bastoret a lavare : « N’ho pezet aon na spont ebet, « Zalver a bed a zo ganet.
7. « E Bethleem en eur c’hraouik « C’houi a gavo eur bugelik : « Eun tam pillou endro dezan, « Hag e vam ouz hen briatan. »
8. Neuze oe klevet an Ele O kanan war eun ton neve Ar Gloria in excelsis, Gwel vit na ganer en ilis.
9. Ar bastoret a joa karget, Dal m’o deuz ar c’helou klevet,
A lavar an eil d’egile : « Demp ol da welet Mab Doue ! »
10. Laret a ra ar bastoret E Bethleem p’int eruet : « Ni hoc’h ador, Zalver ar bed, « Pegen eürus omp d’ho kwelet !
11. « Ziouas ! emint-hi, Mabik koant, « Ni n’hon euz nag aour nag arc’hant : « Mar plij genac’h-hu koulskoude, « Kemeret euz hon faourante. »
12. Neuze ar bastoret joaüs, Goude bezan gwelet Jezus, N’eur distrei daved o loenet A gan : Doue ra vo meulet !
13. Kenavo d’ac’h, Mabik-Jezus, Kenavo bugel dudius ! Reit d’imp ol ar c’hras d’ho kwelet En Env e palez an Dreindet !
# Peurzorn

| ◄ Ar freilhou koz | Peurzorn | Bara nevez ► |
D’an Aotrou Jaffrennou (Taldir).
* Kent terri al linen eus an diou gostezen
* O deus, a-hed an deiz, dalc’het d’en em zouten
* Ar freilhou war al leur, gant an taol diweza,
* A lakay an douar, ar c’hranjou da grena.
* En desped d’ar skuizder, da verka ar peurzorn,
* ’Vo graet eur youc’hadeg. Goude, e-barz eur c’horn,
* E sec’hor ar c’houezen ’pad ma tired founnus
* An Itron eus an ti, en he dorn jistr bervus,
* ’Vit treuzi al leuriad da leunia ar weren
* A ro kalon d’an den, ’neta ar c’hourlanchen.
* Ar merc’hed a dosta gant o ferc’hier en aer
* Da gempen ar c’holo ’vel en-dro d’an aoter,
* E Rom, ar Vestaled, p’en dije ar roue
* Renet al lidou sakr en enor da Zoue.
* Neuze, holl a vesko c’hoarz ha kanaouennou
* Ken na baro en oabl skleur ar steredennou.
# Sketla Segobrani vol2/Rann 26

| ◄ Emweladenn an doueez-veur gant Vindosêtlos | Ar morvil euzik | Ar mevel Rotomagus. ► |
Vindosêtlos a adstagas gand e verdeadenn. Eur vougeo a welas dirazan m’en en golle ar stêr e-barz. A-us d’ar vougeo krouzell eur grec’hienn digoad. O valegi war zaou dor ar grec’hienn a-zehou hag a-gleiz, diou roc’hell gourlufr ha kelc’hiek a lugerne evel strink. Klota a rae ar meneziou diouz an daou du ouz ar grec’hienn ken n’oa etrezo tremen ebet na war an dourn dehou na war an dourn kleiz. Ar stêr a-bez a yae er vougeo. Ha Vindosêtlos e-barz ivez da heul ar ster ! Rak-tal en a-drenv d’ezan setu en em gloz, en eur drouzal, toull-dor ar vougeo, hag hen e-kreiz an deva tenvalijenn.
Ar pez a gave d’ezan ez oa eur vougeo n’oa netra ken nemet geol eun euzadenn a vorvil en em lakaet el lec’h-ze, ar strisa war c’henou ar stêr, evit lonka kement pesk a ziskennje gant red an dour. Klopen an euzadenn eo ez oa ar grec’hienn digoad a save a-us d’ar vougeo, hag e zaoulagad an diou roc’hell strink a-zehou hag a-gleiz. Torret d’ezan e naon, sed ar mil euzik en-dro en dounvor. O skei an dour gand e lost bras-espar ez a timat en e raog dindan oabl glas-koc’hennet ar beure, a-dreuz da donnou stank-diniver ar mor-Bras.
# Sketla Segobrani vol2/Rann 25

| ◄ Argadadeg al loened-stlej | Emweladenn an doueez-veur gant Vindosêtlos | Ar morvil euzik ► |
P’edo Vindosêtlos o vont da ziraez penn an draonienn, e steuzias ar vorenn. Merzout a reas war ar ribl ar vrezelourez-veur. He bouc’hal a zalche gant he dourn kleiz, he brec’h zehou savet er vann, tro outan palv he dourn digor. A-dreuz d’ar vorenn ha d’an enebourien ez oa deut betek di d’e genbrezek. Ker gell ha klor-kistin, ker rodellek ha kreon danvad he bleo en he fenn. Nemet o doa an dremm hag ar c’herc’hen anezi gwennded ha damruzded tener bleun an avalenn hag ar gerezenn. Ha gand ar berv diwar an emgann he doa renet hag ar redadenn edo o paouez ober, edo ruziet-holl ha flamm-skedus he dioujod. Vindosêtlos a zouaras hag an doueez, o lezel da goueza d’an douar he bouc’hal hag he skoued, a daolas he diouvrec’h a-vriad en e gerc’hen hag a bokas d’ezan.
« Garo, emezi, an emgann hon eus ranket embreger evidout. Keuz n’em eus ket d’am foan avat ! Rak ma ’z out-te karusa paotr am eus gwelet biskoaz. Ma n’em bije ket eur pried a garan, te eo a gemerfen. Hogen eur verc’h dizemez am eus, ha hi kaeroc’h egedoun. Kadarn ha krenv, habask ha sentek ez eo-hi ; kenoad eo ganez ha d’it e vezo, mar kiri, o Tekos. »
# Sketla Segobrani vol2/Rann 29

| ◄ Ar bir Ivos | Debrerien-besked ar Reter | An hemolc’herien davantek ► |
« Gwelet em eus, e penn retera ar bed, eme Vindosêtlos, eun douar meneziek ha dihenchou, golôet-holl a c’heot hag a wez. An aod anezan, uhel ha serz, a zo toullet a geviou doun. O sevel er-maez e weler moged an taniou a vez enaouet enno gand an dud. Rak da dïez-annez n’o devez tud ar vro nemed ar c’heviou-ze. Ganto doare-chatal ebet ! Teuzi ha labourat metalou n’ouzont ket ober. Prenn, maen pe askourn hepken ar binviou-brezel anezo. Ijinerez ebet ganto estr eged ar gwia rouedou. Diwar besked eo e vevont, ha diwar dibourc’h al loened-mor eo en em wiskont. Kroc’henet-melen ez int, peurzu o bleo, bihan o daoulagad, talfasok o dremm. Anezo tud digened, diouiziek, dizeven, distank ha dinerz !
# Sketla Segobrani vol2/Rann 22

| ◄ An evned kornek | Argadadeg ar pevar-zroadeged | Argadadenn an Heizez-Veur hag he c’hirvi. ► |
E-pad m’edo an evned o tizarbenn o c’hefridi a varo d’an daredou, an daredourien end-eeun eo a oa argadet gand engroez ar pevarzroadeged. D’an daoulamm-ruz ez eas d’ezo ar moc’h-gouez ouz o eilpenna hag o zoullgofa. An arzed, savet en o sav dirazo, o mougas dre deurel outo a-dro-vriad o faoiou blevek ha skilfek. Al leoned hag an tigred, sailhet outo war o choug, a waskas en o geol klopenn o fennou, ouz o straka evel klor-kraon. Ar bleizi a grogas o dent en o c’hof o tiframma o bouzellou er-maez. An olifanted, o zrompilh er vann, hag an tirvi, soublet ganto o c’herniel, oc’h ober d’an douar krena gand o redadeg, o flastras dindan o zreid, o skubas dirazo evel ma ra an avel d’an deliou.
Vindosêtlos a lugernas e sell pa welas al lazadeg. E benn a finvas a-gleiz hag a-zehou o heja e bennad bleo melen-aour. C’hoarzin ouz e salverien a reas hag astenn e zivrec’h daveto, ha leuskel, da gaout loened an draonienn, eur c’harmadenn a drugarez hag a anaoudegez-vat. Neuze e lammas war tost-kreiz ar vag ha, savet war veg e dreid, en em soublas en adrenv ken na zeuas ar c’huchennadou skedus diwar e gern da steki ouz e seuliou. Eus e benn d’e dreid edo e gorf-holl gwariet-koant evel eur gammed-rod. Eur rod, evit gwir, en he sav e-kreiz ar vag, ha hi gwenn, ruz-livrin hag alaouret, leun a yaouankiz hag a gened, a wevnded hag a nerz, eur marz ! E ganmeuli a reas al loened. Evel-se eo o zrugarekaas Vindosêtlos evid ar skoazell o doa digaset d’ezan.
# Sketla Segobrani vol2/Rann 24

| ◄ Argadadenn an Heizez-Veur hag he c’hirvi. | Argadadeg al loened-stlej | Emweladenn an doueez-veur gant Vindosêtlos ► |
D’an navet kan-dour setu o tont eus ar mor war ar stêr eul lusenn deo en em astennas war an diou c’hlann anezi. Evel gand eun dic’hlann-reverzi e voe beuzet ganti holl strad an draonienn. Ma harzas ouz armead an doueez da gerzout war-raok, ha ma reas an êrevent o mad anezi evid adreiza o strolladou. Dastum o re-varo hag o re-c’hloazet a rejont buan hag o zeurel er gaoter-adc’henel. Hag i neuze diskenn en dour ha neunvi daved ar vag. Dont a rejont en-dro d’ezi ha kregi o daouarn er bourz anezi d’he zrei war he genou. C’hoant o doa d’he c’has d’ar strad ha da veuzi ar paotr a oa enni. Hogen, en adrenv d’ezo, eus kement toull a oa er riblenn ez oa deut eun niver naered. Tizout a rejont an êrevent e-kreiz ar stêr. Hag i en em wea en-dro d’o divesker, en em stleja a-hed o brennid ha gwaska o divrec’h hag o gouzoug e-kreiz o gweadennou. Sounn hag o fennou ouz o fennou-i, e flemmjont d’ezo o dremm, en eur skuilha o glaourenn hag o c’hontamm en o daoulagad, en o fri, en o genou, en o diskouarn. En doare-ze eo e lakeas naered Litavis diflach ha dic’halloud êrevent ar stêr.
* ↑ Kenveria ar Pair Dadeni gant barzed kembraek ar Grenn-amzer, Rhys, Celtic Heathendom, p. 256 Pair = hen-geltieg *pario-, Dottin, Langue gauloise, p. 277.
* ↑ War an naered ha doueez ar glen, Rev. archéol. 1911, pp. 221-56 ; Rev. des Et. anc., 1906, pp. 281-2 ; Glotz, la Civilisation égéenne, 1923, pp. 286-7.